ครม.อนุมัติขยายกรอบเวลาโครงการประกันรายได้ข้าวโพดเลี้ยงสัตว์ ปีการผลิต 62/63 เพิ่ม 1 เดือน สร้างความมั่นคงทางรายได้แก่เกษตรกรกว่า 1.5 แสนครัวเรือน
ครม.อนุมัติขยายกรอบเวลาโครงการประกันรายได้ข้าวโพดเลี้ยงสัตว์ ปีการผลิต 62/63 เพิ่ม 1 เดือน สร้างความมั่นคงทางรายได้แก่เกษตรกรกว่า 1.5 แสนครัวเรือนนางสาวรัชดา ธนาดิเรก รองโฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า คณะรัฐมนตรี อนุมัติขยายกรอบเวลาโครงการประกันรายได้ข้าวโพดเลี้ยงสัตว์ ปีการผลิต 2562/63 จากเดิมที่กำหนดช่วงเพาะปลูกระหว่างวันที่ 1 กรกฎาคม 2562 ถึงวันที่ 31 พฤษภาคม 2563 เป็นระหว่างวันที่ 1 มิถุนายน 2562 ถึงวันที่ 31 พฤษภาคม 2563 และอนุมัติงบประมาณเพิ่มเติมโครงการประกันรายได้เกษตรกรผู้ปลูกข้าวโพดเลี้ยงสัตว์ ปีการผลิต 2562/63 วงเงินรวม 669.08 ล้านบาท จำแนกเป็น วงเงินชดเชยส่วนต่างของเกษตรกรที่เพาะปลูกเดือนมิถุนายน 2562 วงเงิน 505.91 ล้านบาท วงเงินงบประมาณส่วนขาด วงเงิน 147.39 ล้านบาท และค่าใช้จ่ายในการดำเนินการของ ธ.ก.ส. วงเงิน 15.78 ล้านบาท ตามที่คณะกรรมการนโยบายและบริหารจัดการข้าวโพดเลี้ยงสัตว์ เสนอนางสาวรัชดา กล่าวว่า การขยายกรอบเวลาโครงการประกันรายได้เกษตรกรผู้ปลูกข้าวโพดเลี้ยงสัตว์ ปีการผลิต 2562/63 เพิ่ม 1 เดือน จะส่งผลให้เกษตรกรที่ปลูกข้าวโพดเลี้ยงสัตว์ในเดือนมิถุนายน 2562 จำนวน 151,749 ครัวเรือน ได้รับสิทธิประกันรายได้และได้รับเงินชดเชยส่วนต่างในอัตรา 0.29 บาทต่อกิโลกรัม เช่นเดียวกับเกษตรกรที่ปลูกตั้งแต่เดือนกรกฎาคม 2562 ซึ่งคิดเป็นวงเงินรวม 505.91 ล้านบาท ส่วนการดำเนินโครงการประกันรายได้เกษตรกรผู้ปลูกข้าวโพดเลี้ยงสัตว์ ปีการผลิต 2562/63 ธนาคารเพื่อการเกษตรและสหกรณ์การเกษตร (ธ.ก.ส.) ได้จ่ายเงินชดเชยส่วนต่างให้เกษตรกรไปแล้ว 4 งวด จำนวน 122,039 ครัวเรือน เป็นจำนวน 431.73 ล้านบาท คงเหลือวงเงินชดเชย 467.76 ล้านบาท แต่จากการประมาณการวงเงินชดเชยให้เกษตรกรในงวดที่ 5 – 11 ต้องใช้วงเงินรวม 615.15 ล้านบาท จึงขาดงบประมาณอีก 147.39 ล้านบาท ครม.จึงได้อนุมัติงบประมาณ 669.08 ล้านบาทเพื่อดูแลเกษตรกรผู้ปลูกข้าวโพดเลี้ยงสัตว์อย่างทั่วถึง